Ilustracija: FAH, 123rf

USRED bijela dana jučer je na Bačvicama, nedaleko od hotela Park i plaže, premlaćen 25-godišnji Marko B. koji je kao maloljetnik osuđen na pet godina zatvora zbog ubojstva 21-godišnjaka na Bačvicama. Bez nekog posebnog razloga, pijan i drogiran zabio mu je nož u prsa.

Marko B. nađen je jučer u popodnevnim satima u garaži na Trsteniku. Prebačen je u splitsku bolnicu i operiran. Ima višestruke prijelome ruku, nogu, lica, nagnječenje mozga. Zbrinut je na JIL-u Odjela neurokirurgije. Ozljede su teške, no očekuje se njegov oporavak.

Splitska policija istražuje događaj i traga za više počinitelja. Postoje svjedoci napada na Bačvicama. Motiv se još ispituje.

Tekst se nastavlja ispod oglasa

Priveden zbog ranjavanja Dejana Martedića

Napad se zasad ne povezuje s nedavnim događajem na Splitu 3. Marko B. je, naime, bio priveden zbog sumnje da je zapucao iz pištolja i ranio Dejana Martedića, prijatelja Kristijana Stojanovića, koji je prije tri dana oslobođen optužbe za likvidaciju Ive Stipetića na Kočinjem brdu kod Klisa. Policija je na parkingu pronašla mobitel Marka B. Neko vrijeme za njim se tragalo, a onda je pritvoren.

Prije mjesec dana je pušten jer osim mobitela nema drugih dokaza. Martedić se ne sjeća što se dogodilo, a Marko B. tvrdi da je netko zapucao kada se našao sa Martedićem. Tada je, tvrdi pobjegao pred hicima, a prilikom bijega ispao mu je mobitel.